b'\n_START_ARTICLE_\nWest Pier\n_START_SECTION_\n19. stoletje\n_START_PARAGRAPH_\nWest Pier je bil zgrajen v obdobju razcveta zabavi\xc5\xa1\xc4\x8dnih pomolov v 1860-ih, ko je bilo po vsej Veliki Britaniji postavljenih 22 novih pomolov. Arhitekt Eugenius Birch ga je zasnoval kot prostor za obmorske obiskovalce, da bi u\xc5\xbeivali sve\xc5\xbe morski zrak.  Nekateri premo\xc5\xbeni prebivalci v bli\xc5\xbeini trga Regency so nasprotovali gradnji, se prito\xc5\xbeevali, da bo vhodna zgradba pokvarila pogled na morje iz njihovih domov. Ker naj bi pomol dobro vplival na vrednost nepremi\xc4\x8dnin v mestu, je bil odobren. Gradnja se je za\xc4\x8dela leta 1863. Pomol je bil za javnost odprt 6. oktobra 1866. _NEWLINE_Pomol je bil dolg 340 m in na zgornjem delu \xc5\xa1irok 94 m.  Zgrajen je bil iz kovinskih stebrov, vkopanih na morskem dnu.  Kovinsko nadgradnjo je izdelal Robert Laidlaw v "orientalskem" slogu. Ob odprtju je bil pomol opremljen s plinskimi svetilkami z okrasnimi ka\xc4\x8djimi oblikami, ki so bile podobne bli\xc5\xbenjim v Kraljevem paviljonu. Pomol je imel okrasne hi\xc5\xa1e, dve blagajni\xc5\xa1ki hi\xc5\xa1i in steklene zaslone za za\xc5\xa1\xc4\x8dito obiskovalcev pred vremenskimi vplivi. New Scientist je poro\xc4\x8dal o pomolu kot o Birchovi "mojstrovini". _NEWLINE_Leta 1893 je bil pomol podalj\xc5\xa1an pod nadzorom Birchovega ne\xc4\x8daka Peregrina, ki je dodal paviljon, ki je lahko sprejel 1400 ljudi. Potem ko se je Kraljevi vise\xc4\x8di veri\xc5\xbeni pomol poru\xc5\xa1il v neurju leta 1896, je bil Zahodni pomol edini na obali Brightona do pomola Palace Pier.\n_START_SECTION_\n20. stoletje\n_START_PARAGRAPH_\nAprila 1900 je sedem mornarjev z ru\xc5\xa1ilca HMS Desperate utonilo v slabem vremenu, ko se je pribli\xc5\xbeal pomolu. _NEWLINE_Do za\xc4\x8detka 20. stoletja je bila prednost dobrega morskega zraka na pomolu nadome\xc5\xa1\xc4\x8dena z \xc5\xbeeljo po zabavi. Pomol je v za\xc4\x8detku 20. stoletja dosegal rekorden obisk, okoli 1,5 milijona obiskovalcev med letoma 1910 in 1911. Udele\xc5\xbeba je padla zaradi za\xc4\x8detka prve svetovne vojne, a se je nadaljevala po njej z okoli dvema milijonoma obiskovalci med letoma 1918 in 1919.  Konkurenca novega pomola Palace Pier je prinesla gradnjo nove koncertne dvorane, ki so jo zasnovali lokalni arhitekti Clayton & Black.  Podij iz 19. stoletja je bil poru\xc5\xa1en med letoma 1914 in 1916. Nadome\xc5\xa1\xc4\x8den je bil z osemstransko veliko koncertno dvorano, zgrajeno iz lokov iz litega \xc5\xbeeleza. Odprta je bila 20. aprila 1916 s koncertom kraljeve skupine Royal Rifles, ki so jo sestavljali vojni veterani._NEWLINE_Koncertna dvorana je imela sicer svoj orkester. Prodaja vstopnic za koncerte je leta 1920 pomenila 43\xc2\xa0% prihodkov pomola. Pomol so bolj uporabljali doma\xc4\x8dini, medtem ko je bil pomol Palace Pier bolj za izletnike. Leta 1932 so na krov namestili dodatne objekte. Med drugo svetovno vojno je bil odstranjen osrednji krov pomola, da bi prepre\xc4\x8dili sovra\xc5\xbeniku iztovarjanje, in priljubljenost je za\xc4\x8dela upadati. 26. novembra 1944 je lovec Kraljevskega letalstva Force Hawker Typhoon zadel pomol, ko se je zru\xc5\xa1il na pla\xc5\xbei. Pilot je dobil hude po\xc5\xa1kodbe glave. _NEWLINE_V za\xc4\x8detku leta 1950 je bila koncertna dvorana spremenjena v \xc4\x8dajnico in gledali\xc5\xa1\xc4\x8de preoblikovano v restavracijo. V pribli\xc5\xbeno istem \xc4\x8dasu so dodali sejmi\xc5\xa1\xc4\x8de.  Do leta 1960 je imel pomol hude finan\xc4\x8dne te\xc5\xbeave. Leta 1965 ga je kupilo podjetje, ki je imelo v lasti nekaj obalnih hotelov in zabavi\xc5\xa1\xc4\x8d. Imeli so velike na\xc4\x8drte, vendar se jim ni uspelo spopasti s pove\xc4\x8danjem stro\xc5\xa1kov vzdr\xc5\xbeevanja. Nekateri leseni deli in \xc5\xbeelezo pomola so se zru\xc5\xa1ili na obalo in leta 1970 so ga zaradi varnostnih razlogov zaprli. Pomol je bil leta 1969 uvr\xc5\xa1\xc4\x8den med zgradbe II. razreda, nato pa je mestni svet zahteval obvezno popravilo, vendar si dru\xc5\xbeba tega ni mogla privo\xc5\xa1\xc4\x8diti in se je odlo\xc4\x8dila za prostovoljno likvidacijo. Preostali del pomola je bil zaprt leta 1975, ko se Brightonska zdru\xc5\xbeba po opravljenem nadzoru Crown Estates Commissioners ni odlo\xc4\x8dila za nakup.\n_START_SECTION_\nObnova\n_START_PARAGRAPH_\nPo letu 1975 je bilo ve\xc4\x8d poskusov obnove pomola. Zagovorniki so se prito\xc5\xbeili, da svet bolj zanima razvoj marine v Brightonu. Leta 1982 je pomol ostal edini v Veliki Britaniji, ki je bil uvr\xc5\xa1\xc4\x8den v I. razred seznama. Da bi ohranili pomol, je bila ustanovljena Ustanova Zahodnega pomola (West Pier Trust), ki ga je leta 1983 kupila od mestnega sveta. Svet je zahteval 800.000 \xc2\xa3 za takoj\xc5\xa1nje popravilo, preden bi ga lahko odprli za javnost._NEWLINE_Pomol je bil leta 1987 mo\xc4\x8dno po\xc5\xa1kodovan zaradi velikega neurja, dostop z obale je bil leta 1991 odstranjen zaradi varnostnih razlogov. Ustanova je omogo\xc4\x8dala redne oglede pomola do leta 1990. Leta 1998 je Dr\xc5\xbeavna loterija (National Lottery) obljubila 14 milijonov \xc2\xa3 za obnovo pomola, vendar ustanova ni mogla najti primernega partnerja za pomo\xc4\x8d pri obnovi. Lastnica pomola, ki je postal finan\xc4\x8dno samozadosten, je trdila, da je to nelojalna konkurenca. Leta 2001 je English Heritage opredelila pomol kot najbolj tvegan spomenik v Zdru\xc5\xbeenem kraljestvu.\n_START_SECTION_\nPoslab\xc5\xa1anje in po\xc5\xa1kodbe\n_START_PARAGRAPH_\nDecembra 2002 se je pomol med nevihto delno sesul, ko sta hodnik, ki je povezoval koncertno dvorano, in paviljon padla v morje.  Naslednji mesec se je podrla \xc5\xa1e koncertna dvorana, tako da je bila celotna struktura blizu popolnega zloma._NEWLINE_28. marca 2003 je paviljon na plo\xc5\xa1\xc4\x8dadi zajel po\xc5\xbear. Gasilci niso mogli re\xc5\xa1iti zgradbe pred uni\xc4\x8denjem, ker jim ni bil omogo\xc4\x8den dostop. Vzrok po\xc5\xbeara ni bil znan, saj po\xc5\xbearni preiskovalci iz varnostnih razlogov niso imeli dostopa do tja,  \xc4\x8deprav se zdi, da je bil to po\xc5\xbeig.  \xc5\xa0e huj\xc5\xa1i ogenj je bil 11. in 12. maja 2003, ki je uni\xc4\x8dil ve\xc4\x8dino preostale koncertne dvorane.  23. junija 2004 je mo\xc4\x8dan veter popolnoma uni\xc4\x8dil pomol. Naslednji mesec je English Heritage razglasila, da pomola ni ve\xc4\x8d mogo\xc4\x8de popraviti. _NEWLINE_Kljub tem neuspehom je Ustanova Zahodnega pomola vztrajala pri popolni prenovi. Decembra 2004 je potrdila, da ne bo nadaljevala obnove, ker so njihove na\xc4\x8drte zavrnili pri Loterijskem skladu za dedi\xc5\xa1\xc4\x8dino (Heritage Lottery Fund). Pomol je bil delno poru\xc5\xa1en februarja 2010, deloma zato, da bi naredili prostor za na\xc4\x8drtovani opazovalni stolp i360. Februarja 2014 je zaradi neurja pomol razpadel na pol in velik del je padel v morje. Valovi so odnesli vzhodno stran po\xc5\xa1kodovanega kovinskega skeleta, ki je ostal po po\xc5\xbearu leta 2003. Del re\xc5\xa1enih predmetov je razstavljen v ribi\xc5\xa1kem muzeju v Brightonu. [28] Nadaljnji del pomola se je zru\xc5\xa1il leta 2016. _NEWLINE_Ko je bil kon\xc4\x8dan i360 (British Airways i360 je 162 m visok opazovalni stolp na obali Brightona), se je pove\xc4\x8dalo zanimanje za gradnjo novega Zahodnega pomola, kjer je bil izvirnik, ki bi s sodobno obliko izra\xc5\xbeal eleganco izvirnega pomola. Ustanova pomola upa, da bo stal tam do leta 2026 ob 160. obletnici.\n_START_SECTION_\nLiteratura in filmi\n_START_PARAGRAPH_\nPomol je mogo\xc4\x8de videti v \xc5\xa1tevilnih filmih, tudi v satiri\xc4\x8dnem muzikalu Oh! What a Lovely War, 1968, (O, kako o\xc4\x8darljiva vojna) in Carry On Girls, 1973 (Nadaljujte, dekleta), ki je bil posnet na pomolu in v bli\xc5\xbeini Brightona. Prav tako je bil viden v francoski komediji La Course \xc3\xa0 l\'\xc3\xa9chalote (1975)._NEWLINE_V romanu Nicka Cava The Death of Bunny Munro, Smrt Zaj\xc4\x8dija Munra, ki ga je v sloven\xc5\xa1\xc4\x8dino prevedel Andrej Pleterski leta 2011, Bunnyjev sin \xc5\xa1pekulira o razlogu za po\xc5\xbear leta 2003._NEWLINE_Glasbena zasedba James je posnela video za Just Like Fred Astaire na pomolu in okoli njega.'